《寄端砚与樊茂实因作诗以遗之》
宋代·张九成

端谿石砚天下奇，紫光夜半吐虹霓。
不同凡石追时好，要与日月争光辉。
韬藏久矣不敢用，惟恐翰墨污染之。
樊子文章有余地，汪汪万顷谁敢窥。
赠君此砚勿轻弃，经史妙处其发挥。
飞流溅沫满天下，要使咳唾皆珠玑。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。